Iqtisodiyot tarmoqlari va sohalariga innovatsiyalarni joriy etish mexanizmlarini takomillashtirish boʻyicha qoʻshimcha chora-tadbirlar toʻgʻrisida
(resolution, 2026-04-13)

Qayd etilsinki, mamlakatda qisqa muddatda innovatsiyaga yoʻnaltirilgan iqtisodiyotni shakllantirishga va innovatsiyalarni keng joriy etish uchun shart-sharoitlar yaratishga qaratilgan keng koʻlamli ishlar amalga oshirildi. Respublikani innovatsion va ilmiy-texnik rivojlantirish sohasida yagona davlat siyosatini amalga oshiruvchi organ tashkil etilganligi, uning huzurida Innovatsion rivojlanish va novatorlik gʻoyalarini qoʻllab-quvvatlash jamgʻarmasi shakllantirilganligi mazkur yoʻnalishdagi muhim bosqichlardan biri boʻldi. Shu bilan birga, ilmiy tadqiqotlar bilan ishlab chiqarish tarmoqlari oʻrtasidagi oʻzaro hamkorlikning samarali mexanizmlarini yoʻlga qoʻyishga, aloqalarni mustahkamlashga toʻsiq boʻlayotgan bir qator muammolar saqlanib qolmoqda, ularga, avvalambor: birinchidan, oliy taʼlim muassasalari ilmiy ishlari va ilmiy-tadqiqot tashkilotlari tadqiqotlarining natijalarini tijoratlashtirish koʻrsatkichlarining pastligi hamda qoniqarsizligi; ikkinchidan, innovatsion jarayonlarni ragʻbatlantirish, hududlar va tarmoqlar darajasida innovatsion rivojlanish va innovatsion faollik kompleks dasturlarini amalga oshirish, innovatsion faol tadbirkorlik subyektlarini qoʻllab-quvvatlash mexanizmlari mavjud emasligi; uchinchidan, xususiy sektor vakillarining innovatsion faoliyatga, jumladan ularning manfaatdorligi pastligi sababli yetarli darajada jalb qilinmasligi; toʻrtinchidan, davlat ilmiy-texnik dasturlari doirasida grantlarni taqsimlash va ulardan oqilona foydalanish samaradorligini oshirish boʻyicha taʼsirchan chora-tadbirlarning mavjud emasligi; beshinchidan, ilmiy tadqiqotlar va innovatsiyalarni joriy qilish sohasida xalqaro hamkorlik va investitsiyalar jalb etish darajasining qoniqarsizligi kabi omillar sabab boʻlmoqda. Innovatsiya faoliyatini davlat tomonidan tartibga solish mexanizmlarini tubdan takomillashtirish, iqtisodiyot tarmoqlari va sohalariga innovatsiyalarni yanada samarali joriy etish uchun shart-sharoitlarni yaratish maqsadida: 1. Oʻzbekiston Respublikasi Innovatsion rivojlanish vazirligi, Oliy va oʻrta maxsus taʼlim vazirligi, Fanlar akademiyasining: oliy taʼlim muassasalarida ilmiy ishlar boʻyicha prorektor lavozimi oʻrniga ilmiy ishlar va innovatsiyalar boʻyicha prorektor lavozimini joriy etish; oliy taʼlim muassasalari tuzilmasida innovatsion jamgʻarmalar va ilmiy-innovatsion ishlanmalarni tijoratlashtirish boʻyicha boʻlinmalar tashkil etish; 2. Belgilab qoʻyilsinki: oliy taʼlim muassasalarining ilmiy ishlar va innovatsiyalar boʻyicha prorektorlarini hamda Oʻzbekiston Respublikasi Fanlar akademiyasi, davlat va xoʻjalik boshqaruvi organlari ilmiy-tadqiqot muassasalarining ilm-fan boʻyicha direktor oʻrinbosarlarini (keyingi oʻrinlarda ilmiy ishlar va innovatsiyalar boʻyicha prorektorlar hamda ilm-fan boʻyicha direktor oʻrinbosarlari deb yuritiladi) lavozimga tayinlash va lavozimidan ozod etish Oʻzbekiston Respublikasi Innovatsion rivojlanish vazirligi bilan kelishilgan holda amalga oshiriladi; ilmiy ishlar va innovatsiyalar boʻyicha prorektorlar hamda ilm-fan boʻyicha direktor oʻrinbosarlari innovatsiya faoliyatiga oid masalalar, ilmiy-innovatsion ishlanmalarni joriy etish va tijoratlashtirish natijalari boʻyicha bevosita Oʻzbekiston Respublikasi Innovatsion rivojlanish vazirligiga hisobdordir; Oʻzbekiston Respublikasi Innovatsion rivojlanish vazirligi yiliga kamida ikki marta Oʻzbekiston Respublikasi Prezidenti Administratsiyasiga ilmiy ishlar va innovatsiyalar boʻyicha prorektorlar hamda ilm-fan boʻyicha direktor oʻrinbosarlarining ilmiy-innovatsion faoliyatini baholash yuzasidan axborot kiritadi; Oʻzbekiston Respublikasi innovatsion rivojlanish vazirining tegishli oʻrinbosari ilmiy ishlar va innovatsiyalar boʻyicha prorektorlar hamda ilm-fan boʻyicha direktor oʻrinbosarlarining faoliyatini samarali muvofiqlashtirish boʻyicha masʼul hisoblanadi; oliy taʼlim muassasalarining innovatsion jamgʻarmalarini (keyingi oʻrinlarda — innovatsion jamgʻarmalar) shakllantirish innovatsion mahsulotlarni tijoratlashtirishdan olinadigan daromadlar, oliy taʼlim muassasalarining ish haqi, stipendiya toʻlash, shuningdek, boshqa joriy xarajatlari qoplangandan keyin toʻlov-kontrakt mablagʻlarining 5 foizdan kam boʻlmagan miqdorini yoʻnaltirish hisobiga amalga oshiriladi. Innovatsion jamgʻarmalarning mablagʻlari: ilmiy tadqiqotlar va innovatsion ishlanmalarni ragʻbatlantirishga; ilmiy-laboratoriya uskunalari, sarflash materiallari va butlovchi buyumlar sotib olishga; kichik startap loyihalarni moliyalashtirishga; ilmiy-tadqiqot infratuzilmasini shakllantirish va yangilashga, ilmiy xodimlarni moddiy ragʻbatlantirishga; innovatsiya faoliyati bilan bogʻliq boshqa xarajatlarni amalga oshirishga yoʻnaltirilishi belgilab qoʻyilsin. 3. Quyidagilar oliy taʼlim muassasalarining ilmiy-innovatsion ishlanmalarni tijoratlashtirish boʻyicha boʻlinmalarining asosiy vazifalari va faoliyat yoʻnalishlari etib hisoblansin: bozorni tizimli ravishda tahlil qilish va innovatsion mahsulot (ish, xizmat)larga boʻlgan talabni oʻrganish, oʻzini qoplash muddatini, rentabellik va innovatsion mahsulotlarni tijoratlashtirish bilan bogʻliq xatarlarni baholash; yuqori tijorat salohiyatiga ega va amalga oshirishga tayyor boʻlgan, oʻzlashtirish uchun istiqbolli loyihalarni tanlab olish; innovatsion loyihalarni amalga oshirish uchun investorlar, sheriklar va boshqa manfaatdor shaxslarni jalb qilish; yangi texnologiyalarni joriy qilish va innovatsion mahsulotlarni ishlab chiqarish maqsadida sanoat korxonalari bilan oʻzaro hamkorlik qilish. Belgilansinki, oliy taʼlim muassasalarining ilmiy-innovatsion ishlanmalarni tijoratlashtirish boʻyicha boʻlinmalari faoliyati innovatsion jamgʻarmalar mablagʻlari va qonun hujjatlarida taqiqlanmagan boshqa manbalar hisobidan moliyalashtiriladi. 4. Davlat va xoʻjalik boshqaruvi organlari rahbarlari: bir oy muddatda rahbar oʻrinbosarlaridan birini innovatsion rivojlanish masalalari boʻyicha masʼul etib belgilasin; har yil 1-oktabrga qadar Oʻzbekiston Respublikasi Innovatsion rivojlanish vazirligi bilan kelishgan holda tadbirlarni moliyalashtirishning aniq miqdor va manbalarini belgilab kelgusi yil uchun tegishli tarmoq va sohalarni innovatsion rivojlantirishning “yoʻl xaritalari” ishlab chiqilishini, shuningdek, ularning samarali amalga oshirilishini taʼminlasin. 5. Quyidagilar: Oʻzbekiston Respublikasi Prezidentining 2017-yil 29-noyabrdagi “Oʻzbekiston Respublikasi Innovatsion rivojlanish vazirligini tashkil etish toʻgʻrisida”gi PF-5264-son Farmoniga muvofiq Innovatsion rivojlanish va novatorlik gʻoyalarini qoʻllab-quvvatlash jamgʻarmasi tashkil etilganligi; Oʻzbekiston Respublikasi Prezidentining 2017-yil 1-noyabrdagi PQ-3365-son qarori bilan tasdiqlangan 2017 — 2021-yillarda ilmiy-tadqiqot muassasalarining infratuzilmasini mustahkamlash va innovatsion faoliyatini rivojlantirish boʻyicha kompleks chora-tadbirlar dasturini moliyalashtirish manbalari etib, tegishli qismlarda, boshqa manbalar bilan bir qatorda Innovatsion rivojlanish va novatorlik gʻoyalarini qoʻllab-quvvatlash jamgʻarmasi mablagʻlari belgilanganligi maʼlumot uchun qabul qilinsin. Innovatsion rivojlanish va novatorlik gʻoyalarini qoʻllab-quvvatlash jamgʻarmasi Kuzatuv kengashi Jamgʻarmaga kelib tushadigan mablagʻlarning, birinchi navbatda, Oʻzbekiston Respublikasi Innovatsion rivojlanish vazirligi zimmasiga yuklatilgan vazifalarni bajarishga yoʻnaltirilishini taʼminlasin. Oʻzbekiston Respublikasi Moliya vazirligi Investitsiyalar va tashqi savdo vazirligi bilan birgalikda 2017 — 2021-yillarda ilmiy-tadqiqot muassasalarining infratuzilmasini mustahkamlash va innovatsion faoliyatini rivojlantirish boʻyicha kompleks chora-tadbirlar dasturining yetishmayotgan qismida oʻz vaqtida, jumladan Oʻzbekiston Respublikasi Davlat budjeti mablagʻlari hisobidan moliyalashtirilishini taʼminlansin. 6. Oʻzbekiston Respublikasi Moliya vazirligi ustuvor innovatsion, ilmiy-tadqiqot, tajriba-konstruktorlik, “startap” loyihalarini moliyalashtirish uchun 2018-yilda Innovatsion rivojlanish va novatorlik gʻoyalarini qoʻllab-quvvatlash jamgʻarmasiga 50 milliard soʻm miqdorida budjet mablagʻlarini ajratsin hamda mablagʻlarni oʻzlashtirish natijalari boʻyicha Oʻzbekiston Respublikasi Innovatsion rivojlanish vazirligining asoslantirilgan takliflariga koʻra Jamgʻarma mablagʻlarini shakllantirishning qoʻshimcha manbalari yuzasidan takliflar kiritsin. Oʻzbekiston Respublikasi Innovatsion rivojlanish vazirligi: grantlar asosida amalga oshirilayotgan fundamental, amaliy va innovatsion tadqiqotlar boʻyicha davlat ilmiy-texnik dasturlarining tizimli monitoringini, shu asosda maqsadsiz ishlatilayotgan grant mablagʻlarini boshqa istiqbolli va talab yuqori boʻlgan mavzuga oid loyihalarni amalga oshirish uchun qayta yoʻnaltirish boʻyicha aniq chora-tadbirlar qabul qilishni; fundamental, amaliy va innovatsion tadqiqotlar boʻyicha davlat ilmiy-texnik dasturlarini moliyalashtirish uchun ajratilgan hamda moliya yili davomida oʻzlashtirilmagan mablagʻlardan kelgusida maqsadli foydalanishni; fundamental, amaliy va innovatsion tadqiqotlarning dolzarb yoʻnalishlari boʻyicha mavzuga oid grantlar berish yuzasidan bir yilda bir marotaba tanlov eʼlon qilishni amalga oshirsin. 8. 2022-yil 1-yanvarga qadar muddatda: belgilangan tartibda tasdiqlanadigan roʻyxatlar boʻyicha ilmiy-tadqiqot tashkilotlari tomonidan olib kiriladigan ilmiy asbob-uskunalar, butlovchi buyumlar, sarflash materiallari, reaktivlar, dasturiy taʼminot bojxona toʻlovlaridan (bojxona rasmiylashtiruvi uchun yigʻimlar bundan mustasno); ilmiy-tadqiqot tashkilotlari ularning asosiy faoliyati boʻyicha barcha turdagi soliqlar va majburiy ajratmalardan ozod qilinsin, Oʻzbekiston Respublikasi Moliya vazirligi huzuridagi budjetdan tashqari Pensiya jamgʻarmasiga ajratmalar bundan mustasno, boʻshayotgan mablagʻlar ularning xodimlarini moddiy ragʻbatlantirish uchun maqsadli yoʻnaltirilsin. 9. Belgilansinki, Oʻzbekiston Respublikasi Innovatsion rivojlanish vazirligi xodimlarining mehnatiga Innovatsion rivojlanish va novatorlik gʻoyalarini qoʻllab-quvvatlash jamgʻarmasi mablagʻlari va budjetdan tashqari boshqa manbalar hisobidan haq toʻlash shartlari vazirlik hayʼati tomonidan belgilanadi. 10. Oʻzbekiston Respublikasi Innovatsion rivojlanish vazirligi manfaatdor vazirlik va idoralar bilan birgalikda innovatsion gʻoyalar mualliflarini, mazkur gʻoyalarni amalga oshiruvchi tashkilotchilar va homiylarni moddiy ragʻbatlantirishni taʼminlagan holda respublikada innovatsiyalarni rivojlantirishga koʻmaklashgan alohida tadbirkorlik subyektlarini taqdirlash marosimini oʻtkazishni nazarda tutib, respublikada har yili Innovatsion gʻoyalar haftaligi — “InnoWeek.Uz” oʻtkazilishini tashkil qilish choralarini koʻrsin. 11. Oʻzbekiston Respublikasi Prezidentining va Oʻzbekiston Respublikasi Hukumatining ayrim qarorlariga ilovaga muvofiq oʻzgartirish va qoʻshimchalar kiritilsin. 12. Oʻzbekiston Respublikasi Innovatsion rivojlanish vazirligi manfaatdor vazirlik va idoralar bilan birgalikda ikki oy muddatda qonun hujjatlariga mazkur qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 13. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov, Oʻzbekiston Respublikasi Bosh vazirining oʻrinbosari — Investitsiyalar boʻyicha davlat qoʻmitasi raisi S.R. Xolmuradov, Oʻzbekiston Respublikasining Bosh prokurori O.B. Murodov va Oʻzbekiston Respublikasi Prezidenti Davlat maslahatchisining birinchi oʻrinbosari B.M. Mavlonov zimmasiga yuklansin. 1. Oʻzbekiston Respublikasi Prezidentining “Ilmiy-tadqiqot muassasalarining infratuzilmasini yanada mustahkamlash va innovatsion faoliyatini rivojlantirish chora-tadbirlari toʻgʻrisida”gi 2017-yil 1-noyabrdagi PQ-3365-son qarorida: a) 4-bandning toʻrtinchi xatboshisi “Innovatsion rivojlanish va novatorlik gʻoyalarini qoʻllab-quvvatlash jamgʻarmasi” soʻzlaridan keyin “Oʻzbekiston Respublikasi Davlat budjeti” soʻzlari bilan toʻldirilsin; b) 2-ilovaning rus tili matnidagi “Videleniye sredstv budet osushestvlyatsya po mere postupleniya sredstv v Fond podderjki i razvitiya nauchno-texnicheskoy deyatelnosti” soʻzlari “Videleniye sredstv budet osushestvlyatsya po mere postupleniya sredstv v Fond podderjki innovatsionnogo razvitiya i novatorskix idey. Pri etom po nedostayushey chasti sredstv Fonda rasxodi osushestvlyayutsya za schet i v predelax videlennix budjetnix sredstv” soʻzlari bilan almashtirilsin. 3. Vazirlar Mahkamasining 2016-yil 7-oktabrdagi 336-son qarori bilan tasdiqlangan Rahbarlari xodimlarni Toshkent shahri va Toshkent viloyatida doimiy propiska qilish toʻgʻrisida iltimosnoma kiritishi mumkin boʻlgan davlat hokimiyati organlari, davlat va xoʻjalik boshqaruvi organlari, respublika ahamiyatiga molik boshqa davlat tashkilotlari roʻyxati quyidagi mazmundagi 282-band bilan toʻldirilsin: “282. Oʻzbekiston Respublikasi Innovatsion rivojlanish vazirligi”.